钦定古今图书集成/历象汇编/庶征典/第068卷 > 宋
## 钦定古今图书集成/历象汇编/庶征典/第068卷 > 宋

### 少帝景平二年五色云见

按：《宋书少帝本纪》，“景平二年正月乙巳，大风，天有五
色云，占者以为有兵。夏五月，帝废为荥阳王。”

### 文帝元嘉二年有黑气

按《宋书文帝本纪》。不载。　按《天文志》。“元嘉二年正月
甲寅夜。天东南有黑气。广一丈。长十馀丈元嘉七年。有赤黑气。”

按《宋书文帝本纪》，不载。　按《天文志》，“七年十一月癸
未，西南有气，上下赤，中央黑，广三尺，长三十馀丈，状
如旌旗。其年索虏寇青司，杀刺史，掠居民。遣檀道济
讨伐，经岁乃归。”

元嘉二十六年，京口有黑气。

按《宋书文帝本纪》。不载　按《五行志》。二十六年三月
幸京口。有黑气暴起。占有兵。明年虏南寇。至瓜步。饮
马于江。

元嘉三十年，有青黑气映宫上。

按《南史宋文帝本纪》：“元嘉三十年春正月乙亥朔，会
群臣于太极前殿，有青黑气从东南来，覆映宫上。”

### 孝武帝大明元年紫气出景阳楼

按：《南史宋孝武帝本纪》，“大明元年五月，景阳楼上层
西南梁棋间有紫气”，改“景阳楼”为“庆云楼。”

按《宋书符瑞志》：“大明元年，紫气从景阳楼上层出，状
如烟，回薄良久。”

《大明三年》，有赤气。

按《宋书孝武帝本纪》，不载。　按《天文志》，三年正月夜，
通天薄云，四方生赤气，长三四尺，乍没乍见，寻皆消
灭。占名“隧星，一曰刀星。天下有兵，战𩰚流血。”寻兖州
刺史竟陵王诞反，车骑大将军沈庆之翎羽林兵攻
战，及屠城。城内男女道俗枭斩靡遗。

《大明四年》，有赤气见。

按《宋书孝武帝本纪》，不载。　按《天文志》，四年二月，有
赤气长一尺馀，在太微帝座北。占曰：“兵起，臣欲谋其
君。”明年雍州刺史海陵王休茂反。又按志，十二月
通天有云西及东北并生合八所，并长四尺，乍没乍
见，寻消尽。占曰：“天下有兵。”

大明七年，四方有苍白气八。

按《宋书孝武帝本纪》，不载。　按《天文志》：七年正月夜，
通天薄云，四方合有八气，苍白色，长二三丈，乍见乍
没，名刀星。占曰：“天下有兵。”后二年，帝后崩，大臣诛灭，
皇子被害，四方兵起，分遣诸军外讨。

### 明帝泰始元年白气入紫宫

按《宋书明帝本纪》，不载。　按《天文志》，泰始元年十二
月乙亥，白气入紫宫。占曰：“有丧。”明年，昭太后崩。
泰始二年二月，黑气贯宿。三月，黄紫云从景阳楼出。
六月有黄白赤气竟天。

按《宋书明帝本纪》。不载。　按《天文志》，“二年正月丙辰。
黑气贯宿。”〈不言何宿疑有脱字〉占曰：“王侯有归骨者，其年四方
反叛，内兵大出，大将殷孝祖为南贼所杀，九月，诸方
反者皆平。”　按《符瑞志》，泰始二年三月丙午，黄紫云
从景阳楼出，随风回，久乃消。华林园令臧延之以闻。
六月己卯，日入后，有黄白赤白气东西竟天，光明润
泽，久乃消。

泰始四年，宣太后陵有五色云见。

按《宋书明帝本纪》，不载。　按《符瑞志》，四年十一月辛
未，崇宁陵令上书言，“自大明八年至今四年二月，宣
太后陵明堂前后，数有光气及五色云，又芳香四满。
又五采云在松下状如车盖。
泰始七年，崇虚馆有五色气。”

按《宋书明帝本纪》。不载　按《符瑞志》。“七年四月戊申
夜。京邑崇虚馆堂前。有黄气。状如宝盖。高十许丈。渐
有五色。道士陆修静以闻。”